SL Uradni list Evropske unije L 315/1

UREDBA SVETA (ES) št. 1762/2004

z dne 24. septembra 2004

o upravljanju sistema dvojne kontrole brez količinskih omejitev za izvoz nekaterih jeklenih izdelkov iz Republike Moldavije v Evropsko skupnost

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 Pogodbe,

ob upoštevanju predloga Komisije,

ob upoštevanju naslednjega:

(1) Sporazum o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani in Republiko Moldavijo na drugi strani (1), je začel veljati 1. julija 1998.

(2) Stanje v zvezi z uvozom nekaterih jeklenih izdelkov iz Republike Moldavije v Evropsko skupnost je bilo temeljito preučeno in na podlagi ustreznih informacij, ki so jima bile posredovane, sta pogodbenici sklenili Sporazum v obliki izmenjave pisem (2), ki vzpostavlja sistem dvojne kontrole brez količinskih omejitev za obdobje od dneva začetka veljavnosti te uredbe do 31. decembra 2006, razen če se obe pogodbenici dogovorita, da se sistem predčasno ukine.

(3) Ukrepe, ki so potrebni za izvajanje te uredbe, je treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (3) –

SPREJEL NASLEDNJO UREDBO:

Člen 1

1. V obdobju od 29. oktobra 2004 do 31. decembra 2006 je v skladu z določbami Sporazuma v obliki izmenjave pisem med Evropsko skupnostjo in Republiko Moldavijo o uvedbi sistema dvojne kontrole brez količinskih omejitev za izvoz nekaterih jeklenih izdelkov iz Republike Moldavije v Evropsko skupnost za uvoz v Skupnost nekaterih jeklenih izdelkov s poreklom iz Republike Moldavije, naštetih v Prilogi I, treba predložiti listino o nadzoru v obliki obrazca iz Priloge II, ki jo izdajo pristojni organi Skupnosti.

2. V obdobju iz odstavka 1 je izvoz jeklenih izdelkov s poreklom iz Republike Moldavije v Skupnost in naštetih v Prilogi I podvržen tudi izdaji izvoznega dokumenta, ki ga izdajo pristojni moldavski organi. Izvozni dokument je sestavljen v skladu z obrazcem iz Priloge III. Velja za izvoz po celotnem carinskem območju Skupnosti. Za pridobitev listine o nadzoru iz odstavka 1 mora uvoznik predložiti izvirnik pravilno izpolnjenega izvoznega dokumenta. Vsekakor mora uvoznik predložiti izvirnik izvoznega dokumenta najpozneje do 31. marca v letu, ki sledi letu, v katerem je bilo odpremljeno blago, zajeto v dokumentu.

3. Razvrščanje izdelkov, ki jih zajema ta uredba, temelji na tarifni in statistični nomenklaturi Skupnosti (v nadaljnjem besedilu „KN“). Poreklo izdelkov, ki jih zajema ta uredba, se določi v skladu z veljavnimi pravili Skupnosti.

4. Pristojni organi Skupnosti obvestijo Republiko Moldavijo o kakršnih koli spremembah KN v zvezi z izdelki, ki jih zajema ta uredba, pred dnem začetka njihove veljavnosti v Skupnosti.

5. Blago, odpremljeno pred 29. oktobrom 2004, se izključi iz področja uporabe te uredbe. Za odpremo se šteje datum natovarjanja na izvozno prevozno sredstvo.

Člen 2

1. Listino o nadzoru iz člena 1 avtomatično in brezplačno izdajajo pristojni organi države članic za katero koli zahtevano količino v petih dneh od dneva predložitve zahtevka s strani katerega koli uvoznika iz Skupnosti, ne glede na to, kje v Skupnosti ima svoj sedež. Šteje se, da je pristojni nacionalni organ prejel ta zahtevek najpozneje tri delovne dni po njegovi predložitvi, razen če ni dokazano drugače.

2. Listina o nadzoru, ki jo izdajo pristojni nacionalni organi, našteti v Prilogi IV, velja v celotni Skupnosti.

3. Zahtevek uvoznika za pridobitev listine o nadzoru vsebuje naslednje podatke:

(a) naziv in polni naslov vlagatelja (vključno s telefonsko številko in številko faksa ter morebitno identifikacijsko številko, ki jo uporabljajo pristojni nacionalni organi) ter DDV registracijsko številko, če gre za zavezanca za DDV;

(b) po potrebi tudi naziv in polni naslov deklaranta ali zastopnika vlagatelja (vključno s telefonskima številkama in številkama faksa);

(c) polni naziv in naslov izvoznika;

(d) natančen opis blaga, vključno z: — njegovim tržnim imenom, — tarifno(-imi) oznako(-ami), — državo porekla, — državo odpreme,

(e) neto težo, izraženo v kg, in količino, izraženo v predpisani enoti, ki ni neto teža, po tarifnih številkah kombinirane nomenklature;

(f) cif vrednost blaga v evrih na meji Skupnosti po tarifnih številkah kombinirane nomenklature;

(g) podatek o tem, ali so zadevni izdelki manj kakovostni ali podstandardni (4);

(h) predvideni čas in kraj carinjenja;

(i) podatek o tem, ali je zahtevek ponovitev zahtevka v zvezi z isto pogodbo;

(j) naslednjo izjavo, ki jo datira in podpiše vlagatelj, s prepisom njegovega imena z velikimi tiskanimi črkami: „Spodaj podpisani potrjujem, da so informacije v tem zahtevku točne in podane v dobri veri ter da imam sedež v Skupnosti.“

Uvoznik predloži tudi kopijo pogodbe o prodaji ali nakupu, predračun in/ali v primerih, ko blago ni kupljeno neposredno v državi proizvodnje, potrdilo o proizvodnji, ki ga izda jeklarna proizvajalka.

4. Listine o nadzoru se lahko uporabljajo samo toliko časa, dokler za zadevne transakcije veljajo ureditve o liberalizaciji uvoza. Brez poseganja v možne spremembe veljavnih uvoznih pravil ali odločitev, sprejetih v okviru sporazuma ali upravljanja kvote, se:

— obdobje veljavnosti listine o nadzoru določi na štiri mesece,

— lahko neuporabljene ali delno uporabljene listine o nadzoru podaljšajo za enako obdobje.

5. Uvoznik listine o nadzoru po preteku veljavnosti vrne organu, ki jih je izdal.

Člen 3

1. Ugotovitev, da je cena na enoto, po kateri se transakcija opravi, od cene, ki je navedena v uvoznem dokumentu, višja za manj kot 5 % ali da skupna vrednost ali količina izdelkov, predloženih za uvoz, presega vrednost ali količino, navedeno v uvoznem dokumentu, za manj kot 5 %, ne prepreči sprostitve zadevnih izdelkov v prosti promet.

2. Tako zahtevki za uvozne dokumente, kot dokumenti sami, so zaupni. Namenjeni so izključno pristojnim organom in vlagatelju.

Člen 4

1. V prvih 10 dneh vsakega meseca države članice Komisiji sporočijo:

(a) podrobnosti o količinah in vrednostih (izračunanih v evrih), za katere so bili izdani uvozni dokumenti v preteklem mesecu;

(b) podrobnosti o uvozu, opravljenem v mesecu pred mesecem iz odstavka (a).

Informacije, ki jih pošljejo države članice, so razčlenjene po izdelkih, oznaki KN in državi.

2. Države članice podajo obvestila o vseh nepravilnostih ali primerih goljufij, ki so jih odkrile, in, kjer je ustrezno, o razlogih, na podlagi katerih so zavrnile izdajo uvoznega dokumenta.

Člen 5

Vsa zgornja obvestila v skladu s to uredbo se posredujejo Komisiji ter tudi elektronsko prek integriranega omrežja, vzpostavljenega v ta namen, razen če je iz neizogibnih tehničnih razlogov treba začasno uporabljati druga sredstva komuniciranja.

Člen 6

1. Komisiji pomaga odbor.

2. Ob sklicevanju na ta odstavek se uporabljata člena 4 in 7 Sklepa 1999/468/ES.

Rok iz člena 4(3) Sklepa 1999/468/ES znaša tri mesece.

3. Odbor sprejme svoj poslovnik.

Člen 7

Spremembe prilog, ki bi lahko bile potrebne zaradi prilagoditev Priloge ali Dodatkov, priloženih Sporazumu v obliki izmenjave pisem med Evropsko skupnostjo in Republiko Moldavijo, ali spremembe pravil Skupnosti za statistiko, carinskih režimov, skupnih pravil glede uvoza ali nadzora uvoza se sprejmejo v skladu s postopkom, določenim v členu 6(2).

Ta uredba začne veljati petnajsti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 24. septembra 2004 Za Svet Predsednik L. J. BRINKHORST

(1) UL L 181, 24.6.1998, str. 3.

(2) Glej str. 33 tega uradnega lista.

(3) UL L 184, 17.7.1999, str. 23.

(4) V skladu z merili iz Sporočila Komisije o merilih prepoznavanja manj kakovostnih jeklenih izdelkov iz tretjih držav, ki jih uporabljajo carinski organi držav članic (UL C 180, 11.7.1991, str. 4).

PRILOGA I SEZNAM IZDELKOV, ZA KATERE VELJA DVOJNA KONTROLA BREZ KOLIČINSKIH OMEJITEV MOLDAVIJA 7202 7203 7206 7207 7208 7209 7210 7211 7212 7213 7214 7215 7216 7217 7218 7219 7220 7221 7222 7223 7224 7225 7226 7227 7228 7229 7301 7303 7304 7305 7306 7307 7312

PRILOGA II

PRILOGA III